ליידי גאגא

1986–2007: ילדות ותחילת הקריירה

סטפני ג'ואן אנג'לינה ג'רמנוטה נולדה במנהטן, ניו יורק שבארצות הברית למשפחה נוצרית-קתולית אמידה. אביה ג'וזף ג'רמנוטה יזם אינטרנט, ואימה סינתיה לואיס (לבית ביסט) אשת עסקים. בגיל ארבע למדה לנגן בפסנתר, ובגיל 13 כתבה את בלדת הפסנתר הראשונה שלה, והופיעה איתה בערבי מיסה.
שם הבמה שלה נגזר מהשיר "רדיו גא גא" (Radio Ga Ga) של להקת הרוק הבריטית קווין. המפיק שלה שמע אותה מקליטה הרמוניות קוליות שהזכירו לו את הזמר פרדי מרקיורי והפך את השיר "רדיו גא גא" לבדיחה פרטית שלהם. בגיל 11 התקבלה לבית הספר לאמנויות ג'וליארד שבניו יורק מתוך מספר מתמודדים עצום, אך לבסוף למדה בתיכון קתולי במנזר "סייקרד הארט". באוניברסיטה גאגא המשיכה ללמוד מוזיקה, אך לא השלימה את התואר.
לאחר שעברה מבית הוריה החלה לנגן בניו יורק ומצאה עצמה מוקפת זמרים צעירים שכתבו בסגנון דומה לשלה, החליטה לעשות משהו חדש בתחום מוזיקת הפופ. באותה עת פגשה גאגא את המוזיקאית ליידי סטארלייט  שעזרה לה לגבש את תדמיתה ואת אופן לבושה הייחודי על הבמה. כמו כן פגשה באותו הזמן גם את המוזיקאי לוק קארל שמאוחר יותר הפך לבן זוגה.
בשנת 2005 שאז הייתה עוד ידועה בשמה המקורי, הוציאה מיני-אלבום ששמו "Red & Blue". היא הוחתמה בחברת התקליטים דף ג'אם והקליטה שם שיר שכתבה, שהושפע מהזמר פרינס, "Beautiful, Dirty, Rich". מנהלי החברה לא התרשמו מהשיר והפסיקו את הקשר. באותו הזמן, החלו הופעותיה במועדוני לילה למשוך קהל רב ושמה התפרסם והיא הוזמנה יחד עם להקתה, "The Starlight Revue", להופיע בפסטיבל המוזיקה "Lollapalooza" בשיקגו. שבאותו הערב נעצרה על ידי המשטרה עקב לבושה החשוף.

2008–2010: פריצת דרך עם The Fame Monster ,The Fame

ב-19 באוגוסט 2008 הוציאה את אלבום הבכורה שלה, "The Fame". באלבום היא מציגה אובססיה מובהקת לחיי העושר והפרסום של הוליווד, זה הוא האלבום הנמכר ביותר שלה עם כ-15 מיליון עותקים. במצעדים הגיע למקום הראשון בבריטניה, קנדה, אוסטריה, גרמניה, שווייץ ואירלנד ובארצות הברית היה למקום השני. בנוסף הוא נמצא במקום ה-12 במצעד הבילבורד 200 של כול הזמנים. הוא הועמד לפרס הגראמי ל"אלבום השנה" שבו לא זכה, אך כן זכה ב"אלבום הדאנס הטוב ביותר". בשנת 2011 שבר שיא גינס בכך שהפך לאלבום הדיגיטלי הנמכר ביותר בבריטניה. ב-18 באפריל יצא לאור הסינגל המוביל "Just Dance", בהשתתפות הזמר קולבי אודוניס. השיר הועמד לפרס הגראמי ובמצעדי הפזמונים, זכה להצלחה רבה, ובשיאו הגיע למקום הראשון ב-8 מצעדי מדינות, מתוכן מצעד הבילבורד ונשאר בו משך 49 שבועות. הסינגל מכר יותר מ-11 מיליון עותקים בעולם. בין אוגוסט לספטמבר צולם הקליפ לשיר "Beautiful, Dirty, Rich" והוכרז כסינגל השני, אך במקומו יצא "Poker Face".
הסינגל השני, "Poker Face", הגיע למקום הראשון במצעד הבילבורד, שהה בו כ-40 שבועות והגיע בשיאו לפסגות מצעדים במעל ל-25 מדינות. הסינגל הוא הנמכר ביותר לשנת 2009 ועד היום מכר מעל-15 מיליון עותקים, בארצות הברית קיבל תואר יהלום לאחר שמכר כ-10 מיליון מתוכם. בחודש ינואר הוציאה את הסינגל השלישי, "Eh Eh (Nothing Else I Can Say)". שהגיע לעשירייה הפותחת בכ-6 מדינות ומכר 500,000 עותקים בארצות הברית. ב-12 במרץ, יצאה לסיבוב ההופעות ראשון לקידום האלבום בשם, "The Fame Ball Tour" שבמהלכו ביקרה בישראל ב-19 באוגוסט, בגני התערוכה בתל אביב. סך הכול כלל כ-83 הופעות ובסיומו נקבעו גם תאריכי הופעות באסיה והופעות בשני פסטיבלים באנגליה. חלק מרווחי הכרטיסים נתרמו לצדקה. בחודש מרץ הוציאה הסינגל הרביעי, "LoveGame". השיר דורג במקומות גבוהים, והגיע למקום הראשון במצעדי הפופ והמועדונים בארצות הברית. ב-6 ביולי, הוציאה את הסינגל החמישי והאחרון, "Paparazzi". השיר הגיע לתואר פלטינה מרובעת וצעד בעשיריות הפותחות ב-20 מצעדים שונים. באותה שנה הופיעה בטקס ה-VMA וזכתה ב-2 פרסים בקטגוריות "הבימוי הטוב ביותר" ו"האפקטים המוצלחים". בחודש מאי רואיינה למגזין הפופולרי "רולינג סטון" בו הצטלמה בעירום חלקי, והצהירה על היותה ביסקסואלית.
ב-17 בנובמבר השתתפה בשיר "Video Phone" עם הזמרת ביונסה, שהקליפ לשיר הוכתר כ"קליפ השנה" על ידי פרסי ה-BET. שבוע לאחר צאת השיר הוציאה מיני-אלבום המשך לאלבומה הקודם, The Fame Monster. האלבום זכה להצלחה חסרת תקדים, ומכר כ-8.2 מיליון עותקים בעולם, מספר עותקים שנחשב להישג עבור מיני-אלבום. במצעדים היה מקום ראשון ב-12 מדינות והועמד לשני פרסי הגראמי וזכה עבור "אלבום הפופ הטוב ביותר". בבילבורד 200 הגיע למיקום החמישי. תשעה ימים לאחר מכן ב-26 באוקטובר, יצא הסינגל המוביל, "Bad Romance". שזכה להצלחה בינלאומית והפך לקליפ הנצפה ביותר ב-YouTube, כששבר שיא של כמות הצפיות העולה על יותר מחצי מיליארד. השיר הושמע בשבוע אחד באמריקה 10,859 פעמים, ושבר שיא שלא היה כמותו 17 שנים, בנוסף זכה בשני פרסי הגראמי והגיע למקום הראשון ב-26 מצעדים ולמקום השני בארצות הברית. ברחבי העולם מכר יותר מ-13 מיליון עותקים והפך לסינגל השני של גאגא עם תואר יהלום. ב-27 בנובמבר החל סיבוב ההופעות "The Monster Ball Tour" לקידום האלבום שנמשך יותר משנתיים וכלל כ-203 הופעות סך הכל. כאשר הסתיים קיבל כ-227.4 מיליון דולר הכנסות ונהפך לאחד מסיבובי ההופעות המצליחים ביותר בהיסטוריה.
ב-3 במרץ, הוציאה לאור את אלבום הרמיקסים הראשון שלה, The Remix. האלבום התמקם בעשרת המובילים ב-11 מדינות ומכר מעל 1 מיליון עותקים בעולם והוא נכלל ברשימת "אלבומי הרמיקסים הנמכרים בכול הזמנים". ב-26 בינואר, הוציאה את הסינגל השני, "Telephone" בו מתארחת ביונסה. הקליפ לשיר מכיל קטעים פרובוקטיביים מאוד, דבר שגרם למהומה ברחבי העולם. העירום והגסות בקליפ, הובילו לסגירה חלקית שלו ב-YouTube כאשר רק מי שמלאו לו 18 שנה רשאי לצפות בו. הקליפ אף זכה בשיא גינס. השיר קיבל תואר פלטינה משולשת באוסטרליה וקנדה ומכר יותר מ-9 מיליון עותקים בעולם ובמצעדי הפזמונים הגיע למקום הראשון ב-18 מדינות והועמד לפרס הגראמי. ב-20 באפריל, יצא הסינגל השלישי, "Alejandro". בארצות הברית הגיע למקום החמישי וקיבל תואר פלטינה משולשת ובעוד כ-13 מדינות נכנס למקום הראשון. ב-26 ביוני פורסם הסינגל האחרון, "Dance in The Dark", אשר היה מועמד לפרס הגראמי גם כן. ב-13 בספטמבר גאגא הופיעה בטקס פרסי ה-VMA ושברה שיא בכך שזכתה בשמונה פרסים. לטקס באה מולבשת בנעלי כובע ושמלת בשר אמיתית ששקלה כ-18 קילוגרמים של בשר בקר, שגרמה לפרובוקציה גדולה והפכה לאחת השמלות המדוברות ביותר בכול הזמנים. שבעה מן הפרסים שזכתה היו על "Bad Romance" ואחד על "Telephone" בקטגוריית "שיתוף הפעולה הטוב ביותר".

2010–2012: Born This Way

במרץ 2010, בראיון ל-MTV בריטניה, גאגא הצהירה שהחלה לעבוד על אלבום חדש. שלושה חודשים מאוחר יותר, בראיון עם הרולינג סטון היא הודיעה שהאלבום מוכן, "זה בא כ"כ מהר. אני עובדת על זה במשך חודשים ואני מרגישה מאוד חזקה כשזה מוכן עכשיו. לחלק מהאומנים זה לוקח שנים. לי לא, אני כותבת מוזיקה כל יום". היא חשפה את שמו, ואף שרה מספר תיבות ממנו בעת שקיבלה את פרס "וידאו השנה" בטקס ה-‏VMA. ב-23 במאי 2011 יצא לאור אלבומה השני, Born This Way. ביציאתו דורג במקום הראשון במעל ל-26 מדינות והועמד לשני פרסי הגראמי ביניהם "אלבום השנה" אך לא זכה. בשבועו הראשון מכר 1.1 מיליון עותקים בארצות הברית ונכנס היישר לפסגת מצעד הבילבורד 200. בכך היה לאלבום ה-17 בעולם שמוכר מעל למיליון עותקים בשבועו הראשון, ועד היום מכר מעל 7 מיליון.. בפברואר יצא סינגל הבכורה שנושא את שם האלבום, "Born This Way". הסינגל מכר יותר מ-509,000 עותקים בשבועו הראשון בארצות הברית וכבש כ-25 מצעדים, ביניהם מצעד הבילבורד וכך נעשה לשיר הראשון שהגיע היישר אל פסגת המצעד בהיסטוריה, ולשיר ה-1,000 שנכנס למקום הראשון בכול הזמנים. בנוסף הוא שבר שיא גינס בהגעתו למקום הראשון באייטונס בזמן הקצר ביותר אי פעם, במשך של 3 שעות, ועד היום מכר כ-10 מיליון עותקים ונכלל ברשימת "הסינגלים הנמכרים בכול הזמנים". זהו השיר החמישי של גאגא שנכנס לרשימה.
בחודש ספטמבר גאגא חתמה על עסקה עם חברת הבשמים "Coty", ליצירת בושם בשם "Fame" שישווק החל מ-2012. במקביל הוציאה את אלבום האוספים השני שלה, "The Singles", שמכיל להיטים שלה וגרסאות רמיקס לחלקם, אך יצא למכירה ביפן בלבד. ב-19 בינואר 2011, השתתפה בתצוגת אופנת הגברים של "Thierry Mugler" והייתה אחראית על פסקול התצוגה. היא פרסמה רמיקס לשיר "Scheiße" מאלבומה החדש. במרץ השתתפה בתצוגת אופנה נוספת אך הפעם בתצוגת נשים, וחשפה עוד שיר חדש מהאלבום, שהיה רמיקס לשיר "Goverment Hooker". בטקס הגראמי של אותה שנה, זכתה בשלושה פרסים: שניים על Bad Romance והשלישי על The Fame Monster.
באפריל יצא הסינגל השני, "Judas". השיר קיבל ביקורות מעורבות אך הגיע למקום הראשון בקוריאה הדרומית ובמצעדי המועדונים. בארצות הברית הגיע לתואר פלטינה כפולה והיה במקום ה-10 במצעד הרשמי. ב-9 במאי יצא הסינגל השלישי, "The Edge of Glory". בתחילה יצא בתור סינגל שיווקי אך לאחר הצלחתו יצא כסינגל רשמי. ביציאתו הגיע לעשרת המובילים במעל ל-30 מצעדים מתוכם הבילבורד במקום ה-3. ביום יציאתו של השיר נחשף ב-ITunes הסינגל השיווקי הראשון "Hair" שיצא כשבוע לאחר מכן. בשיאו הגיע למקום ה-12 במצעד הבילבורד ללא קידום רב. בחודש אוגוסט השיר "Yoü and I" יצא כסינגל הרביעי. השיר הועמד לפרס הגראמי בקטגוריית "ביצוע סולו הפופ הטוב ביותר" והגיע למקום הראשון במצעדי המועדונים. "Marry the Night" יצא כסינגל האחרון, שאיתו הופיעה כבר בטקס פרסי ה-EMA כעשרה ימים לפני יציאתו. שבאותו הערב ניצחה בארבעה פרסים מתוך שש מועמדויות.
באותה שנה הודיעה על אלבום רמיקסים חדש שיצא ב-21 בנובמבר ויקרא Born This Way: The Remix וייצא לאור רק ביפן. בנוסף יצא מארז בשם "Born This Way The Collection", שכולל את אלבום הרמיקסים, את אלבומה השני, ואת ה-DVD הרשמי של מסע ההופעות "The Monster Ball Tour". ב-22 בנובמבר הוציאה מיני-אלבום בשם "A Very Gaga Holiday" לכבוד חג ההודיה. האלבום מכיל שירים שהופיעה איתם בספיישל "A Very Gaga Thanksgiving" בערוץ ABC. ב-27 באפריל 2012 יצאה למסע הופעות לקידום האלבום, "The Born This Way Ball". מסע ההופעות הסתיים ב-11 בפברואר עם כ-183.9 מיליון דולר, בעקבות פציעה חמורה ברגלה שבעקבותיה עברה ניתוח באותו החודש. בחודש יוני החלו לדלוף תמונות הבושם "Fame". הבושם החל לצאת בתפוצה עולמית בספטמבר וליווה אותו קמפיין פרסומי נרחב הכולל כרזות ענק, פרסום במגזיני האופנה הנחשבים, ופרסומת בבימויו של סטיבן קליין שביים גם את הקליפ לשיר Alejandro. לשנת 2017 הבושם מכר מעל 37 מיליון בקבוקים והוא נחשב לאחד מתוך הבשמים הנמכרים בכול הזמנים. ב-5 ביולי יצא הסרט הדוקומנטרי של הזמרת קייטי פרי בו גאגא לוקחת חלק.

Cheek to Cheek ,Artpop :2015–2012

ב-3 באוגוסט הציגה בחשבון הטוויטר שלה קעקוע עם הכיתוב "Artpop" על ידה השמאלית, לצד התמונה כתבה "קעקוע חדש אלבום חדש", ובכך רמזה על שמו של אלבומה השלישי. יומיים לאחר מכן, אישרה בחשבונה שאלבומה החדש אכן יקרא בשם הקעקוע. ב-6 בנובמבר 2013 יצא לאור האלבום השלישי שלה, Artpop. בשבוע לצאתו מכר מעל 258,000 עותקים בארצות הברית והגיע למקום הראשון במצעד הבילבורד 200 בנוסף למצעדי בריטניה, שווייץ, סקוטלנד, יפן, אוסטריה, ועוד. נכון ליולי 2014 הוא מכר מעל 2.5 מיליון עותקים בעולם, ובארצות הברית הגיע לתואר פלטינה.
ב-12 ביוני הודיעה באתרה הרשמי שהסינגל הראשון יצא ב-19 באוגוסט. בעקבות הדלפות חלקים מהשיר יציאתו הוקדמה. ב-12 באוגוסט יצא השיר "Applause" כסינגל המוביל. השיר כבש כ-7 מדינות ובעיקר הצליח בארצות הברית, שם נכנס למקום הרביעי בבילבורד ששהה בו כ-22 שבועות והיה במקום הראשון במצעדי המועדונים ושירי הפופ, בנוסף לכך שהשיג תואר פלטינה משולשת. באוקטובר יצא לאור הסינגל הבא "Do What U Want" בהשתתפות אר. קלי. כעבור זמן קצר הגיע לפסגת מצעדי המכירות ב-iTunes במעל ל-83 מדינות, ובבילבורד הגיע למקום ה-13. הקליפ לא יצא לאור מחשש לביקורות שליליות. לקידומו הופיעה גאגא בטקס פרסי המוזיקה האמריקאית 2013.
ב-9 באוקטובר יצא לאור השיר "Aura" יחד עם קליפ מילים שיועד גם לקידום הסרט "Machete Kills" שבו גאגא משתתפת. בחודש אוקטובר יצא הסינגל השיווקי הראשון מהאלבום, "Venus", שכבש את המדינות הונגריה וספרד, זאת לאחר שהיה אמור לצאת כסינגל רשמי אך הוחלט להוציא את הסינגל השני במקומו. ב-3 בנובמבר יצא הסינגל השיווקי השני, "Dope". במצעדים הגיע למקום השמיני בבילבורד ולפסגה בספרד והונגריה ללא קידום רב. במרץ יצא לאור הסינגל האחרון, ".G.U.Y". בקליפ לשיר שאורכו כ-12 דקות, מופיעים בנוסף שלושה שירים נוספים מהאלבום. לקליפ יצאה גם גרסה מקוצרת הכוללת את הסינגל בלבד שקיבלה כ-56 מיליון צפיות. השיר הגיע למקום הראשון במצעד מדיה פורסט ולרביעי במצעד שירי הדאנס של בילבורד.
באותה שנה גאגא שברה שיא גינס בקטגוריות "זמרת הפופ עם מספר העוקבים ברשת טוויטר הגדול ביותר". ב-4 במאי יצאה לסיבוב ההופעות השלישי שלה, "ArtRave:The Artpop Ball". ב-13 בספטמבר הופיעה בפארק הירקון לעיני יותר מ-30 אלף צופים והפתיעה את הקהל כשביצעה שיר עם הזמר טוני בנט. לאחר שעזבה את ישראל, אמרה לסוכנות איי.פי: "אני מקווה לשתף בזה את העולם, שיידעו כולם שבטוח להיות עכשיו בתל אביב... זה היה הבית שלי כשהייתי שם, והרגשתי שם אנרגיה נפלאה". בסוף חודש ספטמבר אמרה לאינדיפנדנט הבריטי "זה היה פנטסטי! תל אביב הייתה מדהימה! נקודת המבט של העולם על ישראל היא לא מציאותית. זה מקום יפהפה והאנשים במצב רוח מצוין ... הייתה לי הופעה מוצפת ברגשות עם המעריצים האלה. זה היה נפלא". בחודש נובמבר נערכה ההופעה האחרונה של ArtRave: The Artpop Ball. ההכנסות מסיבוב ההופעות נאמדו בכ-83 מיליון דולר והוא הוכתר כשביעי המצליח ביותר של 2014.
ב-29 ביולי יצא לאור הסינגל המוביל, "Anything Goes", מתוך אלבום הג'אז המשותף של גאגא והזמר האמריקאי טוני בנט שעתיד לצאת ב-19 בספטמבר. ב-19 באוגוסט יצא הסינגל השני והאחרון, "I Can't Give You Anything but Love" שהגיע למקום הראשון במצעד שירי הג'אז של בילבורד והפך לשירה השלישי של גאגא שכובש את המצעד. ב-19 בספטמבר יצא לאור אלבומם המשותף של גאגא ובנט, "Cheek to Cheek". האלבום מכר כ-131,000 עותקים בשבוע הראשון לצאתו בארצות הברית ונכנס היישר למקום הראשון במצעד הבילבורד 200 וקיבל מעמד פלטינה בקנדה וברזיל. בעולם מכר מעל 1.2 מיליון עותקים ובשנת 2015 זכה בפרס הגראמי בקטגוריית "אלבום הפופ ווקאלי המסורתי הטוב ביותר". ב-30 בדצמבר יצאו גאגא וטוני לסיבוב הופעות משותף בשם "Cheek to Cheek Tour" לקידום האלבום. מסע ההופעות זכה לביקורות משבחות על קולה של גאגא ועל סגנון המוזיקה החדש, וכלל כ-38 הופעות באמריקה הצפונית ואירופה ובסיימו קיבל 15.3 מיליון הכנסות.

2015–2017: אימה אמריקאית ו-Joanne

בשנת 2015 הצטלמה לתפקיד ראשי בעונה החמישית של הסדרה אימה אמריקאית, ששודרה החל מחודש אוקטובר. ב-17 בספטמבר הוציאה לאור את השיר "Til It Happens to You". השיר הגיע למקום הראשון במצעד המועדונים של בילבורד והועמד לפרס הגראמי. בתוכנו עוסק בנקודת מבטם של נפגעי תקיפה מינית. בנוסף כלל חלק בפסקול הסרט הדוקומנטרי "The Hunting Ground", העוסק בתקיפות מיניות בקמפוסים בארצות הברית. בשנת 2016 הועמד לפרס האוסקר בקטגוריית "השיר הטוב ביותר". בטקס הפרס גאגא ביצעה את השיר בליווי נפגעי תקיפות מיניות, דבר שריגש את הקהל, שאף נעמד לכבודה ופרץ בדמעות. אף על פי שלא זכתה רבים הכתירו את הופעתה כאחד מהרגעים הטובים ביותר של הטקס לאותה שנה. באוקטובר 2015 הקליטה גרסה חדשה ללהיט "I Want Your Love" משנת 1978 של הרכב הדיסקו "שיק", בעיבודו של גיטריסט הלהקה. לשיר הופק קליפ המציג את קולקציית אביב-קיץ 2016 של מעצב האופנה טום פורד.
באותה שנה גאגא הוכתרה כ-"אמן הפופ המצליח בעולם", בספר השיאים של גינס. בחודש דצמבר קיבלה את תואר "אשת השנה" על ידי מגזין הבילבורד, ובחודש ינואר זכתה בפרס גלובוס הזהב בקטגוריית "השחקנית הטובה ביותר בסדרה קצרה או סרט טלוויזיה לשנת 2015" על תפקידה בסדרה "אימה אמריקאית: המלון". בחודש פברואר, הופיעה במשחק הסופרבול ה-50 ושרה את המנון ארצות הברית. ב-15 בפברואר, הופיעה בטקס פרסי הגראמי כמחווה לזמר דייוויד בואי שנפטר כחודש לפני הטקס ובהופעתה שרה מחרוזת משירו. היא אף קעקעה את פרצופו באותה שנה בין צלעה לבין ירכה השמאלית.
ב-9 בספטמבר 2016, יצא לאור הסינגל המוביל, "Perfect Illusion" מאלבומה החמישי. השיר כבש מעל ל-60 מצעדי מדינות ב-ITunes, ובמצעדי הפזמונים, דורג במקום הראשון בספרד, צרפת, פינלנד, ובלגיה. בארצות הברית הגיע למקום ה-15. שישה ימים לאחר צאת הסינגל חשפה בראיון בתוכנית רדיו שאלבומה החמישי יצא ב-21 באוקטובר, וייקרא "Joanne". כשמה האמצעי על שם דודתה שנפטרה ממחלת הזאבת בגיל 19. ב-21 באוקטובר, יצא לאור אלבומה, "Joanne". בשבוע הראשון לצאתו מכר כ-314,000 עותקים ונכנס למקום הראשון בשבעה מצעדים מתוכם הבילבורד 200 והפך לאלבומה הרביעי ברצף לכבוש את המצעד, בעולם מכר כ-2.6 מיליון עותקים והוכתר כאלבום ה-22 הנמכר של 2016. ב-5 באוקטובר, יצא השיר "Million Reasons", כסינגל שיווקי מהאלבום, אך לאחר מספר שבועות הפך לסינגל השני. בארצות הברית היה במקום ה-4 במצעד הרשמי ששהה בו כ-20 שבועות והגיע לתואר פלטינה לאחר שמכר כמיליון עותקים. מהאלבום יצא סינגל שיווקי יחיד בשם, "A-Yo".
ב-5 בפברואר הופיעה ללא תשלום במופע המחצית של סופרבול LI. כ-4 שעות לפני המופע נהפכה לזמרת הנמכרת ביותר בבריטניה וארצות הברית ולאחר סיימו פורסם שהוא מופע הסופרבול השני הנצפה בכול הזמנים עם מעל ל-113.3 מיליון צפיות בארצות הברית. במצעדי ההורדות של ITunse כל אלבומיה הקודמים נכנסו לעשרת הגדולים והסינגל השני הפך לנמכר ביותר בארצות הברית, ובכך נהפכה לבן אדם הכי מדובר כמעט בכל רשת חברתית, בנוסף פורסם כי לאחר סיימו היו כ-5.1 מיליון ציוצים ברשת טוייטר ובכך הפך למופע המדובר בכל הזמנים ברשת זו. כמה שעות לאחר מכן, הכריזה על סיבוב הופעות לקידום אלבומה, "Joanne World Tour", במדינות רחבי קנדה, צפון אמריקה, ואירופה. הסיבוב הסתיים לאחר 49 הופעות כאשר 11 הופעות התבטלו בעקבות כאב חמור ממחלת הפיברומיאלגיה שבה חולה גאגא.
בחודש אפריל הוציאה את הסינגל "The Cure" לאחר הופעתה בפסטיבל "Coachella". ב-ITunes הגיע למקום הראשון במעל ל-60 מדינות, ובמצעד הבילבורד למקום ה-39 ובכך נהפך לשירה ה-20 להיכנס ל-40 המובילים. בחודש ספטמבר גאגא הודיעה כי תוציא לאור סרט תיעודי בשם, "Gaga: Five Foot Two", ובנוסף תשתתף במהדורה החדשה של סרט הדרמה, "A Star Is Born" של השחקן בראדלי קופר משנת 1937 שיצא לאור בספטמבר 2018. בדצמבר חתמה על חוזה בן שנתיים למופעי קבוע בפארק התיאטרון MGM, בלאס וגאס שיתחיל בדצמבר 2018. בסוף 2017, Joanne World Tour הוכתר על ידי "Polistar" כמסע ההופעות ה-14 המצליח ביותר של השנה מתוך כ-100 סבבים שונים, וכ-1 המצליח ביותר של אישה.]

2018–הווה: Lady Gaga Enigma ו-A Star Is Born

במרץ 2018, גאגא תמכה בהפגנת מצעד למען חיינו בוושינגטון והוציאה גרסת כיסוי בערוצה ב-YouTube לשיר "Your Song" של הזמר אלטון ג'ון מאלבומו החדש. בהמשך אותה שנה היא כיכבה בסרט "כוכב נולד", לצד בראדלי קופר. הסרט הוקרן בפסטיבל הסרטים הבינלאומי ה-75 בונציה באוגוסט 2018, ויצא ברחבי העולם באוקטובר. הסרט זכה לביקורות משבחות על קולה ותדמיתה של גאגא וזיכה אותה בפרס באפט"א, ובעוד פרסים רבים על משחקה.
גאגא וקופר שיתפו יחד והפיקו את מרבית השירים הפסקול של כוכב נולד. ב-27 בספטמבר יצא הסינגל הראשון מתוכו, "Shallow", שבוצע על ידי השניים. הסינגל הגיע למקום הראשון במצעד הבילבורד הוט 100. השיר זיכה את גאגא בפרס האוסקר, פרס גלובוס הזהב, ופרס BFCA של מבקרי הקולנוע בקטגוריית "השיר המקורי הטוב ביותר". באותה שנה בטקס פרסי הגראמי ה-61 זכתה בשלושה פרסים. ב-28 בדצמבר 2018, החל המופע קבוע של גאגא בלאס וגאס שנקרא "Lady Gaga Enigma", אשר מתקיים בתיאטרון פארק MGM, הסבב נמשך כשנתיים וצפוי להסתיים ב-16 במאי 2020.
במהלך שנת 2019, גאגא השיקה את קו האיפור הראשון שלה בשם, "Haus Laboratories", שצפוי לצאת בספטמבר 2019 באופן בלעדי באמזון.

השפעות

גאגא האזינה בנעוריה לאמנים כגון מריה קארי, ויטני יוסטון, אלטון ג'ון, ולהקות כמו הביטלס, לד זפלין, בלונדי וקווין, שלפי דבריה הייתה להם "השפעה גדולה" עליה. סגנון המוזיקה של גאגא מגיע מזמרי דאנס-פופ כגון מדונה ומייקל ג'קסון, וזמרי רוק כמו דייוויד בואי ופרדי מרקיורי. גאגא אומרת שהיא שואפת לחולל מהפכה במוזיקת הפופ כמו מדונה, והיא מזכירה את הזמרת ביונסה כאדם שהניע אותה להמשיך בקריירה שלה בתחום המוזיקה. היא כינתה את הרופא ההודי, הדובר הציבורי, ואת הסופר דיפאק צ'ופרה כ"השראה אמיתית". לאופנה ישנה השפעה גדולה על גאגא, והיא אומרת כי עניינה באופנה בא מאמהּ. היא רואה את העשייה המוזיקלית שלה קשורה ישירות לאופנה. מבחינה סגנונית היא הושוותה לליי באורי, איזבלה בלאו, ולשר, והצהירה שעוד בילדותה היא ספגה את חוש האופנה של שר והפכה אותה לשלה. היא רואה בדונאטלה ורסצ'ה את המוזה שלה, ואת מעצב האופנה האנגלי אלכסנדר מקווין כמקור השראה. בנוסף, בשנת 2009 עיצב למענה את התלבושות בקליפ לשירה המצליח, "Bad Romance", ולאחר ההתאבדות הטרגית שלו בשנת 2010, הקדישה גאגא את הופעתה בטקס פרסי המוזיקה הבריטית באותה שנה למענו. גאגא הושפעה גם מהנסיכה דיאנה שהעריצה עוד בילדותה, ולאחר מותה הכלילה אותה במילות שירה "Dance in The Dark".

סגנון מוזיקלי

התנסותה המתמשכת ברעיונות וסגנונות מוזיקליים חדשים, הוא נושא של ניתוח ובחינה רבה על ידי המבקרים. ב-2011, הצהירה שתעבור שינוי תדמית, על ידי הצגה-מחדש של הקול והדימוי שלה. גאגא גם ידועה בסירובה לאי-שירה ("ליפ סינק") תוך כדי המופע שלה. היא שוקלת שבתקופת האלבום Born This Way היא "הייתה הרבה יותר ווקאלית מאשר שהיא אי פעם חשבה שתוכל להיות". היא סבורה כי "כל שיר יכול להתנגן בליווי פסנתר ועדיין להיות להיט". שיריה כוללים מגוון רחב של נושאים. אלבום הבכורה The Fame של שנת 2008 מתאר את חיי העושר והפרסום בהוליווד ומציג ז'אנר אלקטרוני ודאנס פופ שישי לו השפעות משנות השמונים והתשעים. כאשר המיני-אלבום שיצא שנה לאחר מכן The Fame Monster מציג את הצד האפל של התהילה בעזרת מטפורות מפלצתיות.
אלבומה השני, Born This Way מציג שירים באנגלית, צרפתית, גרמנית, וספרדית שכוללים נושאים כגון יחסי מין, אהבה, דת, כסף, זהות, סמים, מיניות, חירות ואינדיוידואליות. באלבום היא בוחנת סוגות חדשות, כגון רוק אלקטרוני. הנושאים באלבומה הרביעי משנת 2013, Artpop סובבים סביב השקפותיה האישיות על תהילה, אהבה, סקס, פמיניזם, העצמה עצמית, התגברות על התמכרות, ותגובות לביקורת התקשורת. ב-2014 התנסתה בז'אנר הג'אז באלבום המשותף עם טוני בנט, Cheek to Cheek וחשפה כי החלה לשיר ג'אז מגיל 13. הסגנון החדש שיבח את גאגא בתקשורת על כך שהיא מתנסה בכול אלבום בז'אנרים חדשים. אלבומה החמישי Joanne שכלל קאנטרי, פופ פאנק, ומוזיקה אלקטרונית, הושפע מחייה האישיים.

וידאו קליפים, לבוש והופעות

גאגא ידועה בלבושה הפרובוקטיבי והחשוף שמשלבת אותו בסרטוני המוזיקה שלה, שמתוארים לעיתים קרובות כ"סרטים קצרים". הווידאו קליפ לשיר Telephone שנמשך כ-9:30 דקות אף שבר שיא גינס לאור השקעתו הרבה. לגאגא קיימים כ-23 קליפים שבשנים מהם נמצאת כאורחת. היא זכתה עד היום כ-14 פעמיים בפרס ה-"VevoCertifed" שמציין קליפים שעברו את רף ה-100 מיליון צפיות ב-YouTube. ביציאתו של הקליפ ל-Bad Romance שברה שיא גינס נוסף בכך שהווידאו הפך לנצפה ביותר בהיסטוריה של YouTube עם מעל למיליארד צפיות. גאגא טוענת כי היא מתגרה באנשים בקליפים שלה אך באופן חיובי ולא באופן של לנסות להשיג תשומת לב. לדברי המחבר קרטיס פוגל, "היא בוחנת שעבוד וסאדומזוכיזם ומדגישה נושאים פמיניסטיים נפוצים". הנושאים העיקריים של קטעי הווידאו שלה הם סקס, אלימות וכוח, היא מכנה את עצמה "קצת פמיניסטית" וקובעת שהיא "מעצימה נשים מבחינה מינית".
גאגא הודיעה כי היא פרפקציוניסטית כשמדובר במופעים שלה שמתוארים כ"משעשעים וחדשנים", את הופעתה בטקסי פרסי ה-VMA בשנת 2009 נקראה "מפוצצת עיניים", על ידי חדשות MTV, שבמהלכה ביצעה הדמיית התאבדות כאשר היא מלאה בדם. בנוסף היא המשיכה את הדמיית הדם במהלך סבב ההופעות The Monster Ball Tour, מעשה שגרם למחאות מקבוצות משפחתיות ואוהדים מאנגליה בעקבות פיגוע הירי בקאמבריה שבו נהג מונית רצח כ-12 אזרחים ולבסוף גם את עצמו. בטקס ה-VMA בשנת 2011 הופיעה עם השיר Yoü and I במראה של זכר שקראה לעצמה ג'ו קלדרון.

מורשת

גאגא מכרה מעל 30 מיליון אלבומים ו-150 מיליון סינגלים בעולם החל מינואר 2016, מה שהופך אותה לאחת מתוך האמנים הנמכרים בכול הזמנים. בשנת 2011 היא נקראה על ידי מגזין רולינג סטון כ"מלכת הפופ", והיא דורגה במקום הרביעי ברשימת הנשים הגדולות של רשת הטלוויזיה VH1 במוזיקה בשנת 2012. חמישה מתוך הסינגלים שלה מוכתרים כרבי מכר ברחבי העולם, Just Dance, Poker Face, Telephone, Born This Way, Bad Romance.
לאחר הצלחת אלבומה הראשון, The Fame הוא נכנס לרשימת הרולינג סטון "אלבומי הבכורה המוצלחים בכול הזמנים", וגאגא הוכתרה כאחת מהאמנים הפופולריים ביותר בסוף עשור שנות האלפיים. סקוט הארדי, מנכ"ל פולארויד, שיבח את גאגא על "ההשראה למעריצה ועל יחסיה ההדוקים עם המדיה החברתית". האלבום Born This Way מוכתר כאחד מתוך "50 האלבומים הנשיים הטובים ביותר בכל הזמנים", הרולינג סטון אמר על גאגא "קשה לזכור עולם שבו לא היה לנו את גאגא, על אף שאנחנו די בטוחים שזה היה הרבה יותר משעמם". בשנת 2015, האתר "זמן" ציין כי "גאגא המציאה למעשה את העידן הנוכחי של מוזיקת הפופ כמו מחזה". עבודתה השפיעה על אמנים רבים כגון: מיילי סיירוס, ניקי מנאז', אריאנה גראנדה, אלי גולדינג, הלסי, ניק גונאס, סם סמית, נואה סיירוס, זארה לארסון, לורד, הצמד MGMT, נלי פורטדו, והשחקנית קתרין לנגפורד.
מאז צאת האלבום The Fame Monster נוהגת גאגא לקרוא למעריציה "מפלצות קטנות", היא טענה כי הכינוי נוצר בזכות כך שהמעריצים חיקו את תנועות ידיה בכוראוגרפיה של "Bad Romance" שהזכירו לה תנועות של מפלצות שמרימות את כפות ידיהן למעלה, כך נוצר סמלן של המפלצות הקטנות שגאגא קוראת לו "Paws Up" (כפות ידיים\טפרים למעלה), בכל פעם שהיא אומרת להניף את הידיים למעלה, כך המפלצות הקטנות נוהגות לעשות. בעקבות כך גאגא גם מכונה "אמא מפלצת" (Mother Monster).

תרומות ומיזמים

לאחר סירובה להופיע בסינגל We Are the World: 25 For Haiti (עקב חזרות לסיבוב הופעות) שהוקלט לטובת הקורבנות באסון רעידת האדמה בהאיטי בשנת 2010, גאגא תרמה את כול הכנסותיה מהמופע שלה בינואר 2010, Radio City Music Hall concert לקרן למען שיקום המדינה. כל הרווחים מהחנות האינטרנטית שלה באותו יום נתרמו גם הם, והיא הודיעה שהקרן גייסה כ-500,000 דולר. שעות ספורות לאחר רעידת האדמה של טוהוקו ב-2011 והצונאמי שפגע ביפן עם כ-15,891 הרוגים, גאגא צייצה בחשבונה בטוויטר קישור לצמידי תפילה. כל ההכנסות מהצמידים שעיצבה בשיתוף עם החברה נתרמו לצדקה, גייסו מעל 1.5 מיליון דולר. ביוני 2011 הופיעה בתוכנית הצדקה של MTV יפן בשם Makuhari Messe.
ב-2012 הצטרפה לקמפיין בשם Artists Against Fracking. באוקטובר של אותה שנה העניקה יוקו אונו לגאגא ולארבעה פעילים נוספים את מלגת לנון-אונו לשלום ברייקייואוויק שבאיסלנד. גאגא התחייבה באותה שנה לתרום כ-1 מיליון דולר לאחר ההוריקן שהתרחש בסידני. גאגא היא גם תורמת בולטת נגד מחלות האיידס ו-HIV והיא מתמקדת בחינוך נשים צעירות על הסיכונים של המחלה. בשיתוף פעולה עם הזמרת סינדי לאופר, גאגא התאחדה עם החברה "MAC Cosmetics" להשיק קו שפתון לפי קו עיצוב הקוסמטיקה שלהם בשם, "ויוה גלאם". מכירות השפתון גייסו מעל כ-202 מיליון דולר למאבק נגד האיידס ו-HIV.
באפריל 2016, גאגא הצטרפה לסגן הנשיא ג'ו ביידן באוניברסיטת נבדה שבלאס וגאס, במסגרת סיורו במכללות מטעם הארגון It's On Us, כוח המשימה של הבית הלבן להגנה על תלמידים מפני תקיפות מיניות, שפגש מעל 250,000 תלמידים מ-530 מכללות שחתמו על התחייבות של סולידריות חברתית ואקטיביות כלפי הקורבנות. חודשיים לאחר מכן השתתפה בכנס השנתי "ארצות הברית המועצה של ראשי הערים" באינדיאנפוליס, שם הצטרפה לשיחה עם הדלאי למה טנזין גיאטסו כדי לדבר על כוחו של החסד וכיצד ניתן להפוך את העולם למקום טוב יותר. לאחר מכן הוטחה ביקורת קשה מצד אזרחים סינים על גאגא ברשתות חברתיות וממשלת סין הוסיפה אותה לרשימת הכוחות העוינים, ואתרים וארגוני תקשורת החלו להפסיק להעלות או להפיץ את שיריה, והנחו שלא להזכיר את שמה. מאז חל איסור על הופעתה במדינה. זו היא הפעם השנייה שבה גאגא מוחרמת בסין, בשנת 2011 שיריה נחסמו במדינה לאחר שהמשטר כינה את התנהגותה כ"פרובוקטיבית".

"Born This Way Foundation"

בשנת 2012 גאגא השיקה ארגון ללא מטרת רווח שמטרתו להעצים בני נוער בשם, "Born This Way Foundation". הארגון נקרא כך לפי שמו של הסינגל המוביל מאלבומה בשנת 2011, Born This Way שמציין שכול אדם נולד בדרכו ושכולם חייבים לקבל את השונה. אופרה וינפרי, הסופר דיפאק צ'ופרה, ושרת הבריאות ושירותי האנוש האמריקאי, קתלין סבליוס, דיברו על פתיחת הקרן באוניברסיטה הרווארד. המימון המקורי של הקרן כלל כ-1.2 מיליון דולר מגאגא, 500,000 דולר מקרן עמיתי מקארתור, וכ-850,000 דולר מרשת חנויות היוקרה "בארניס" בניו יורק. ביולי 2012, הקרן שיתפה פעולה עם רשת השיווק אופיס דיפו, אשר תרמה 25% ממכירותיה במינימום של כ-1 מיליון דולר בסדרה של מוצרי חזרה לבית ספר. יוזמות הקרן כוללים את הסיור "אוטובוס הילד האמיץ" שמשמש כמרכז נוער ליוזמה נגד בריונות. לקרן יש עמודים ברשתות חברתיות כגון: פייסבוק, אינסטגרם, טוויטר שמפרסמים את תוכן הארגון ופעילותו.
בשנת 2016 הקרן שיתפה פעולה עם אתר המדיה "Vox Media", אתר החדשות "Recode", ועם חברת הטכנולוגיה "Intel" למאבק בהטרדה באינטרנט. הכנסות הגיליון "99" במגזין "V" בהשתתפות גאגא ובן זוגה לשעבר טיילור קיני נתרמו לקרן. גאגא שחררה בגדים והאביזרים בשם "Love Bravery" ברשת החנויות 'Macys בחודש מאי בשיתוף פעולה עם הזמר אלטון ג'ון. 25% מכל רכישה תומכת במאבק נגד מחלקת האיידס. גאגא השתתפה במשך שבוע בחודש יוני 2017 עם חברת הקפה סטארבקס בקמפיין בשם "כוסות החסד". שבו החברה תרמה כ-25 סנט במספר המשקאות לקרן. גאגא גם השתתפה בוידאו עם החברה "סטייפלס בע"מ" לגיוס כספים עבור הקרן.

תמיכה בזכויות הלהט"ב

גאגא היא פעילה בולטת למען להט"ב ברחבי העולם. היא מייחסת הרבה מההצלחה המוקדמת שלה למעריציה ההומוסקסואלים והיא נחשבת לאייקון גיי בולט. בתחילת הקריירה שלה היא התקשתה לקבל השמעות ברדיו, ואמרה: "נקודת המפנה עבורי הייתה הקהילה הגאה". היא אמרה כי הלהיט Poker Face מדבר על "הביסקסואליות שלה ועל איך לבן זוגה בעבר לא נוח איתה". בצעדה לשוויון לאומי בשנת 2009 גאגא נאמה בוושינגטון לתמיכה בתנועת הלהט"ב. בטקס פרסי ה-VMA בשנת 2010 היא הופיעה עם יוצאי צבא ארצות הברית שהודחו בעקבות המדיניות אל תשאל, אל תספר של הצבא שאוסרת על להט"בים מוצהרים לשרת. יום למחרת פרסמה קריאה בחשבונה בטוויטר, לקבוע תאריך להצבעה לביטול המדיניות והעלתה סרטון ל-YouTube הקורא לאזרחים ליצור קשר עם נציגי הציבור המקומיים בבקשה לבטל את המדיניות.
ביוני 2011 גאגא הופיעה ברומא באירוע בינלאומי המוקדש לגאווה של הלהט"ב בשם "Europride". היא ביקרה את מצב ההומואים המוגבל במדינות רבות באירופה ותיארה אותם כ"מהפכנים של אהבה". גאגא הוסמכה לשר על ידי מנזר כנסיית החיים האוניברסלית, כדי שתוכל לערוך חתונה של שתי חברות קרובות שלה. בחודש יוני 2016, בלוס אנג'לס קראה בקול רם את שמותיהם של 49 ההרוגים בפיגוע הירי במועדון הלהט"ב באורלנדו ונשאה נאום כאשר היא מלאת דמעות. מאוחר יותר באותו החודש, הופיעה בסרטון ההוקרה של ארגון זכויות האדם לקורבנות הפיגוע.

חיים אישיים

גאגא דוברת אנגלית וצרפתית, ואף שילבה מספר משפטים בצרפתית בסיום השיר Bad Romance. באלבום Born This Way גאגא שרה במספר שירים בגרמנית כגון, "Scheiße" פירוש שם השיר בגרמנית הוא "שטויות" או "אשפה, זבל". בתחילת השיר היא אומרת: "אני לא מדברת גרמנית, אבל אני אנסה אם תרצה". גאגא סיפרה שכל משפחתה היא איטלקית.
בדצמבר 2014 גאגא סיפרה בראיון כי נאנסה בגיל 19 ושהמקרה גרם לה להתמכר לסמים ואלכוהול על ידי גבר ששמו לא נחשף, אך אתרים רבים טוענים שהנאשם הוא המפיק דוקטור לוק שהואשם גם בהטרדה מינית של מעל לעשור בזמרת קשה אשר תבעה אותו בבית משפט. ב-2015 גאגא הוציאה את השיר Til It Happens to You שמספר על שכיחות האונס בעולם ואיך להתמודד איתה שלווה גם בקליפ קשה לצפייה. בשנת 2016 כאשר ביקרה באיגוד נערי להט"ב הומלסים בניו יורק סיפרה כי היא סובלת ממחלה נפשית וזאת הפעם הראשונה שהיא מספרת על כך. גאגא גם סיפרה במהלך השנים כי היא סבלה מבריונות בילדותה שהגיעה לכך שפחדה ללכת ללימודים. לגאגא קיימים יותר מ-16 קעקועים על גופה.
גאגא סיפרה כי היא נוהגת לעשן מריחואנה בזמן שהיא כותבת שירים חדשים, במהלך מסע ההופעות The Born This Way Ball Tour בשנת 2011 בהופעה באמסטרדם, גאגא עישנה מול הקהל ג'וינט על הבמה. באוגוסט 2016 במהלך נהיגה נתפסה מחזיקה ג'וינט ליד אביה במכונית במליבו, שבאותה שנה גם קיבלה את רישיון הנהיגה שלה. בשנת 2013 הוציאה את השיר Dope שמספר על העצב העמוק בהרגלי העישון שלה.
בצילומי הקליפ לסינגל Yoü and I בשנת 2011, גאגא הכירה את השחקן האמריקאי טיילור קיני. גאגא סיפרה כי במהלך הצילומים קיני נישק אותה והיא סטרה לו, ולאחר מכן עשה זאת בפעם השנייה. באותה שנה הודיעו כי הם בזוגיות וביום ולנטיין 2015 התארסו. גאגא שיתפה ברשת אינסטגרם את טבעת האירוסין שגם הפכה לתמונה בחשבונה עם הכי הרבה סימוני "אהבתי" עד לאותו יום. לאחר כ-5 שנות זוגיות ב-20 ביוני 2016 גאגא הודיעה כי הם נפרדו סופית. מאז שנת 2017 גאגא נמצאת בזוגיות עם הסוכן שלה כריסטיאן קרינו בן ה-48, שהוא גם הסוכן של הזמרים המצליחים ג'סטין ביבר, כריסטינה אגילרה, מיילי סיירוס, וג'ניפר לופז. לאחר מכן פורסם כי הם התארסו.
בחודש ספטמבר 2017 שיתפה בחשבונה באינסטגרם תמונה שלה שוכבת בבית חולים מאושפזת ומספרת על כאביה העזים של המחלה פיברומיאלגיה שחלתה בה, ולכן נאלצה לבטל את הופעתה בפסטיבל "Rock in Rio" באותו היום בברזיל.בשלב מאוחר יותר, היא גם ביטלה את ה-10 ההופעות האחרונות של סיבוב ההופעות ובכך סיימה אותו עם 49 הופעות.

כסף ורכוש

גאגא היא אחת מהנשים העשירות ביותר בתעשיית המוזיקה, נכון לשנת 2018 הונה האישי נעמד בכ-300 מיליון דולר. היא צוינה כאחת מתוך הזמרים המרוויחים ביותר ממסעי הופעות לאחר שגייסה יותר מ-300 מיליון דולר בהכנסות של מעל 3.2 מיליון כרטיסים רק לאחר שלושת סיבובי ההופעות הראשונים שלה ברחבי העולם. The Monster Ball Tour קיבל בסיימו מעל 227.4 מיליון דולר לאחר שנתיים של הופעות ונכנס לרשימת "מסעי ההופעות המרוויחים בהיסטוריה". כאשר גאגא הופיעה בפסטיבל המוזיקה "Coachella" בחודש אפריל 2017 היא שכרה אחוזה במחיר של כ-12 מיליון דולר בעיר מליבו ובתקופת הופעתה במחצית הסופרבול לאותה שנה היא התגוררה באחוזה נוספת במחיר של כ-20 מיליון דולר בטקסס.באוקטובר 2018 גאגא קנתה בית חדש בניו יורק, בעלות של כ-30 מיליון דולר.

הישגים בולטים

גאגא זכתה בפרסים בולטים כגון: 9 פרסי הגראמי מתוך כ-22 מועמדויות, 3 פרסי המוזיקה הבריטית, פרס גלובוס הזהב, פרס האוסקר לשיר המקורי הטוב ביותר ומועמדות לפרס האוסקר לשחקנית הטובה ביותר, 13 פרסי VMA שהצליחה לזכות ב-8 מהם בטקס אחד והיא והזמרת ביונסה היחידות בהיסטוריה שעשו זאת, 10 פרסי EMA שהיא גם הזמרת עם הכי הרבה זכיות אי פעם, ומספר רב של שיאי גינס שהצליחה לשבור. היא האמן הראשון בהיסטוריה לזכות בפרס אייקון היכל התהילה של כותבי השירים, ובנוסף מחזיקה בפרס "האמן הצעיר" של פרסי האומנויות הלאומיות שמכבד אנשים שהראו הישגים ומנהיגות בשלב מוקדם בקריירה שלהם. בשנת 2016 זכתה בפרס מיוחד על ידי מוזיאון הגראמי. גאגא גם הוכרה על ידי מועצת מעצבי האופנה של אמריקה שהעניקו לה פרס אייקון סטייל אופנה. בשנת 2010 הופיעה בכריכת מגזין "אמן השנה" של הבילבורד, ובשנת 2015 הוכתרה כ-"אשת השנה" ובכך הפכה לאישה התשיעית שזוכה בתואר בכול הזמנים.
גאגא היא האמן החמישי הנמכר ביותר בהורדות דיגיטליות בארצות הברית עם מעל ל-60 מיליון עותקים, והאישה הראשונה שזוכה בפרס היהלום הדיגיטלי של RIAA. היא האמן היחיד בהיסטוריה שמחזיק בשני שירים עם מעל ל-7 מיליון הורדות עד היום, (Just Dance ו-Poker Face). לגאגא קיימים כ-4 אלבומים שהגיעו לתואר פלטינה בארצות הברית (The Fame, The Fame Monster, Born This Way, Artpop, Joanne) ו-2 שהגיעו לתואר זהב עם כ-500,000 עותקים (The Remix, Cheek to Cheek).
בושם שנוצר בהשראתה של גאגא, בשם "Fame", נחשב לאחד מהבשמים המצליחים בהיסטוריה לאחר שנמכרו כ-37 מיליון בקבוקים שלו עד לשלהי שנת 2017]. Poker Face ו-Bad Romance הם שני הסינגלים שלה שהגיעו לתואר יהלום לאחר שמכרו מעל 10 מיליון עותקים בארצות הברית. ערוץ ה-YouTube שלה מונה כ-9 מיליון רשומים ומעל ל-5 מיליארד כניסות, מה שהופך אותו לאחד מתוך הערוצים הפופולריים ביותר. בחודש ספטמבר שנת 2017 נחשף כי ערך הויקיפדיה של גאגא הוא הערך השלושים הנצפה ביותר באתר, והערך הנצפה ביותר של מוזיקאית בכול הזמנים עם מעל ל-92.3 מיליון צפיות, כאשר המוזיקאי הראשון הוא של הזמר מייקל ג'קסון עם כ-96.3 מיליון כניסות.